“ครม.” ไฟเขียวก่อหนี้ผูกพัน มอเตอร์เวย์ บางใหญ่-กาญจนบุรี ช่วงที่ 3 วงเงิน 1.4 พันลบ.
"ครม." ไฟเขียวก่อหนี้ผูกพัน มอเตอร์เวย์ บางใหญ่-กาญจนบุรี ช่วงที่ 3 วงเงินก่อสร้าง 1.4 พันล้านบาท
"ครม." ไฟเขียวก่อหนี้ผูกพัน มอเตอร์เวย์ บางใหญ่-กาญจนบุรี ช่วงที่ 3 วงเงินก่อสร้าง 1.4 พันล้านบาท
15 ก.ย. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันนี้ รับทราบการก่อหนี้ผูกพันข้ามปีงบประมาณรายการก่อสร้างทางหลวงพิเศษระหว่างเมือง สายบางใหญ่-กาญจนบุรี ช่วงกิโลเมตรที่ 4 ถึงกิโลเมตรที่ 9 หรือเป็นช่วงที่ 3 ระยะทาง 4.9 กิโลเมตร วงเงินค่าก่อสร้าง 1,479.75 ล้านบาท ระยะเวลา 930 วัน โดยก่อหนี้ผูกพันข้ามปีงบประมาณตั้งแต่ปีงบประมาณ 2559-2566
สำหรับการก่อสร้างมอเตอร์เวย์บางใหญ่-กาญจนบุรีช่วงที่ 3 นี้ ครม.เคยมีมติรับทราบไปแล้วเมื่อวันที่ 29 ส.ค.60 แต่กรมทางหลวงได้ยกเลิกการประกวดราคาจ้างด้วยวิธีประกวดราคาอิเล็กทรอนิกส์ เนื่องจากเกิดความคลาดเคลื่อนในการปฏิบัติตามแนวทางปฏิบัติในการจัดหาพัสดุด้วยวิธีตลาดอิเล็กทรอนิกส์ (e-Market) และด้วยวิธีประกวดราคาอิเล็กทรอนิกส์ (e-Bidding) จึงต้องดำเนินการจัดซื้อจัดจ้างใหม่ ซึ่งกรมทางหลวงได้ดำเนินการประกวดราคาจ้างเหมาอีกครั้งด้วยวิธี e-Bidding และอธิบดีกรมทางหลวงได้ให้ความเห็นชอบราคาจ้างเหมาเป็นเงิน 1,479.75 ล้านบาท และเสนอให้ ครม.รับทราบอีกครั้ง
นอกจากนี้ กระทรวงคมนาคมยังได้รายงานด้วยว่าได้แต่งตั้งคณะกรรมการสอบสวนข้อเท็จจริงกรณีทีมีการยกเลิกการประกวดราคาดังกล่าว ซึ่งกระบวนการสอบสวนทางวินัยใช้ระยะเวลาค่อนข้างมากจึงส่งผลให้การดำเนินการก่อสร้างมอเตอร์เวย์บางใหญ่-กาญจนบุรี ช่วงที่ 3 ต้องล่าช้าออกไปจากเดิมระยะเวลาโครงการช่วงปีงบประมาณ 2559-2565 ต้องขยายไปเป็นปีงบประมาณ 2559-2566 ซึ่งส่วนของการขยายเวลานี้ ครม.ได้อนุมัติให้ขยายเวลาก่อหนี้ผูกพันข้ามปีงบประมาณไปแล้ว เมื่อวันที่ 12 พ.ย.2562